40 ‘onwettige myners’ vasgetrekToerusting waarop beslag gelê is in Barberton. Foto: Verskaf Owerhede in Mpumalanga het oorlog verklaar teen onwettige mynboubedrywighede in dié provinsie en Dinsdag ŉ deurbraak gemaak deur 40 vermeende onwettige myners in hegtenis te neem. Kapt. Dineo Lucy Sekgotodi, provinsiale woordvoerder van die Valke, het gesê die sukses spruit uit ŉ gesamentlike poging deur verskeie rolspelers onder die vaandel van Operation Precious Metals. Die rolspelers sluit in die Valke, verskeie eenhede in die polisie en die departemente van omgewingsake, natuurbewaring en minerale hulpbronne. Operation Precious Metals, wat vandeesweek van stapel gestuur is, se doel is om onwettige mynbou te bekamp en die gemeenskap en omgewing te beskerm. “Altesaam 40 onwettige myners, tussen 17 en 43 jaar oud, is tydens een van die pogings by ŉ ou goudmyn naby Waterval-Boven in hegtenis geneem. Die meeste van die verdagtes is van buurlande afkomstig,” het Sekgotodi gesê. Die verdagtes sal na verwagting Woensdag almal in die Waterval-Boven-landdroshof verskyn op aanklagte van onwettige mynbou en betreding. Van die verdagtes sal ook aangekla word insake die Wet op Onwettige Immigrasie. In nog ŉ poging wat Dinsdag in die Barberton-omgewing uitgevoer is, het die polisie op drie ongebruikte myne toegeslaan. Die spanne het beslag gelê op gereedskap wat onwettige myners gebruik om mee te myn. “Die verdagtes het gevlug toe hulle die polisie sien aankom, maar die pogings en ondersoeke duur voort om dié bedrywighede stop te sit,” het Sekgotodi bygevoeg.